Voortrekkertjies hou kop tydens skieterySekuriteit en die polisie op die skiettoneel (Foto: Verskaf) Jong Voortrekkers van die Sytze Wierda-kommando het goed kopgehou toe ’n skietvoorval Maandagmiddag voor hul oë afgespeel het. Een van die 12-jarige seuns het inisiatief geneem om die polisie na die toneel te ontbied terwyl ’n negejarige die nommerplaat van die verdagtes probeer onthou het. Nietemin het die voorval die kinders erg getraumatiseer en een van die seuns het aan Maroela Media gesê hy wil “nooit weer daardie dag oorhê nie”. ’n Vrou is Maandag reg voor dié laerskoolkinders en hul volwasse leiers in haar motor voor ’n huis oorkant die Voortrekkerterrein in Wierdapark geskiet. Die kommando se Penkoppe (seuns), Drawwertjies (meisies) en hul offisiere was besig met aktiwiteite buite op die grasperk toe die voorval plaasgevind het. Josua Lombaard (12) vertel toe hulle die eerste skote hoor klap, het hulle almal op die gras langs die heining platgeval. “Die kleintjies (sesjariges) was teenaan die heining en het als gesien. Hulle het almal verskriklik gehuil.” Die offisiere het die kinders na die saal op die terrein gelei en Josua het daaraan gedink om die polisie te bel. “Ons het op die Voortrekkerkampe geleer wat om te doen wanneer jy in die moeilikheid is en ek het geweet wat die nommer vir die polisie is,” vertel Josua. “’n Vrou het geantwoord en ek het haar vertel wat gebeur het.” Die polisie het kort daarna op die toneel aangekom. Josua vertel hy het die aand ná die skietery gebewe. “Ons het almal groot geskrik. My maats was ook baie geskok gewees.” Een van die negejariges, Jos Venter, beskryf die skietvoorval as ’n “erge dag wat hy nooit weer wil oorhê nie”. Dié jong Voortrekkertjie het dadelik geweet hy moet die nommerplaat van die verdagte motor probeer onthou toe dit in die straat voor die slagoffer se huis stilhou. Hy het ook op die soort motor gelet en dit as ’n Polo geïdentifiseer. “Ek het probeer kyk of ek die nommerplaat kan uitmaak, maar ’n deel daarvan was agter die heining weggesteek. Daar het twee mans uit die Polo geklim en na die silwer kar geloop en begin skiet,” vertel Jos. “Daarna het die Polo rustig weggery. Só asof niks gebeur het nie.” Volgens Jos was hy vreesbevange toe die skote afgevuur is. “Ek was bang, maar het geweet God is by my. Dit was ’n wonderwerk dat die mans ons nie geskiet het nie. Ek het onder ’n sitbankie weggekruip. Ek het nie gehuil nie, maar die meeste van die meisies het,” vertel hy. Jos sê toe hy by die huis aankom, het hy vir sy ma en pa van die voorval vertel. “Ek het geweet hulle sal my hartjie laat beter voel. “Ons het gebid dat God my hartjie sal kalmeer en Psalm 91 gelees. Dit het my rustiger gemaak.” Jos sê sy hart voel gerus om weer na die Voortrekkerterrein terug te keer. “Maar net nie as só iets weer gebeur nie.” Jos se ma, Lisa, sê dit is goed dat haar seun sy trauma verwoord en nie binne hom opkrop nie. “Dit sal hom help om dit te verwerk,” sê sy. Lisa sê sodra Jos weer terugkeer na die terrein sal hulle kan bepaal hoe groot die trauma werklik is. JP le Roux, woordvoerder van Monitor Net-veiligheidsdiens wat op die toneel was, sê hulle vermoed die skietery hou verband met ’n poging tot ’n motorkaping. “Ons vermoed die vrou het van ’n moontlike kaping ontsnap en die kapers het haar toe agternagesit en geskiet,” bevestig Le Roux. Volgens Le Roux is die vrou op die toneel dood verklaar. “Sy het drie skietwonde in haar bolyf opgedoen.” Dit is nog nie duidelik of enigiemand in hegtenis geneem is nie en die polisiewoordvoerder in Gauteng het teen Woensdagoggend steeds nie kennis gedra van die voorval nie.